S-711/2011

Mál þetta, sem dómtekið var 2. september 2011, er höfðað með ákæru útgefinni af lögreglustjóranum á höfuðborgarsvæðinu 28. júní 2011 á hendur F-kk-þgf M-kk-þgf Á-kk-þgf, kt. […], fyrir fíkniefnalagabrot, með því að hafa þriðjudaginn 28. september 2010, að Dalvegi 16A í Kópavogi, haft í vörslum sínum í sölu- og dreifingarskyni 2.467,04 grömm af maríhúana, 3.320,20 grömm af kannabislaufum og 234 kannabisplöntur og hafa um nokkurt skeið fram til þessa dags ræktað greindar plöntur.

Þetta er talið varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að gerð verði upptæk ofangreind fíkniefni sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er einnig krafist upptöku á 6 gróðurhúsalömpum, 2 hitamælum, tengli, eftirlitsmyndavél og EC-TESTER næringarmæli sem hald var lagt á samkvæmt 7. mgr. 5. gr. framangreindra laga.

Ákærði krefst vægustu refsingar er lög leyfa og hann samþykkir upptökukröfu. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í mars 1979. Samkvæmt sakavottorði ákærða var hann tvívegis dæmdur fyrir brot á almennum hegningarlögum á árinu 1997. Á árinu 1999 var hann dæmdur til að greiða sekt fyrir umferðarlagabrot og sama ár var hann dæmdur í 12 mánaða fangelsi fyrir brot gegn 106. gr. almennra hegningarlaga. Á árinu 2011 var hann dæmdur í 30 daga fangelsi fyrir umferðarlagabrot. Þá gekkst hann með lögreglustjórasátt á árinu 2002 undir að greiða 30.000 króna sekt fyrir fíkniefnalagabrot. Með dómi 8. júlí 2003 var hann dæmdur í 12 mánaða fangelsi fyrir brot gegn 173. gr. a almennra hegningarlaga. Ákærða var veitt reynslulausn 27. júní 2004 í eitt ár á eftirstöðvum refsingar, 130 dögum. Á árinu 2009 gekkst ákærði tvívegis með lögreglustjórasátt undir að greiða sekt fyrir umferðarlagabrot. Við ákvörðun refsingar nú ber að líta til þess að um fremur mikið magn er að ræða og varsla og ræktun kannabisplantnanna var í sölu- og dreifingarskyni. Á móti kemur að 167 af 234 kannabisplöntum voru mjög smáar, eða frá 3 cm til 11 cm. Samkvæmt matsgerð Rannsóknastofu Háskóla Íslands í lyfja- og eiturefnafræði voru tvö efnasýni rannsökuð. Styrkleiki tetrahýdrókannabínóls í sýni af maríhúana var aðeins 1,7 mg/g í upphaflegu sýni og 8,83 mg/g í þurru sýni. Sýni af einni kannabisplöntu reyndist innihalda 49 mg/g fyrir þurrkun en 62 mg/g í þurru sýni. Að öllu þessu virtu þykir refsing ákærða hæfilega ákveðin fangelsi í sex mánuði. Með hliðsjón af sakaferli ákærða er ekki unnt að skilorðsbinda refsingu hans.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 2.467,04 grömm af maríhúana, 3.320,20 grömm af kannabislaufum, 234 kannabisplöntur, 6 gróðurhúsalampar, 2 hitamælar, tengill, eftirlitsmyndavél og EC-TESTER næringarmælir, sem lögregla lagði hald á.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins. Samkvæmt yfirliti um sakarkostnað er um að ræða kostnað vegna opnunar umrædds húsnæðis, 13.039 krónur, og matsgerðar Rannsóknastofu Háskóla Íslands í lyfja- og eiturefnafræði, 136.571 krónu. Þóknun verjanda, S-kk-ef A-kk-ef S-kk-ef hrl., þykir hæfilega ákveðin 62.750 krónur, að virðisaukaskatti meðtöldum.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, F-kk-nf M-kk-nf Á-kk-nf, sæti fangelsi í sex mánuði.

Ákærði sæti upptöku á 2.467,04 g af maríhúana, 3.320,20 g af kannabislaufum, 234 kannabisplöntum, 6 gróðurhúsalömpum, 2 hitamælum, tengli, eftirlitsmyndavél og EC-TESTER næringarmæli, sem lögregla lagði hald á.

Ákærði greiði 212.360 krónur í sakarkostnað, þar með talda 62.750 króna þóknun skipaðs verjanda síns, S-kk-ef A-kk-ef S-kk-ef hæstaréttarlögmanns.

S-kvk-nf B-kvk-nf